ג'וני מוס

ג'וני מוס (באנגלית: Johnny Moss; ‏14 במאי 1907 – 16 בדצמבר 1995) היה שחקן פוקר אמריקאי מקצועני. אלוף העולם הראשון באירוע המרכזי של אליפות העולם בפוקר (WSOPׁׂׂׂׂ) ב-1970, והיחיד שנבחר בהצבעת השחקנים. זכה פעמיים נוספות באירוע המרכזי בפורמט של אליפות העולם בשנים 1971 ו-1974, וסך הכל בתשעה צמידי אליפות העולם בפוקר לאורך הקריירה. בשנת 1979 נבחר להיכל התהילה של הפוקר. מוס נולד ב-14 במאי 1907 במרשל, טקסס, גדל בדאלאס, טקסס, והחל להמר כבר בגיל צעיר. כנער, הוא הועסק בפאב מקומי, ותפקידו היה לפקח על הוגנות ההימורים שנערכו בו. בתפקיד זה למד מוס את רזי משחק הפוקר והתמקצע בו. בתוך שנתיים, החל לשחק פוקר כמקצוען. בשנת 1949 היה שותף מוס לאחד המשחקים המוכרים בסצנת הפוקר. מדובר במרתון פוקר "ראש-בראש" ("heads up"), שנערך במשך חמישה חודשים בין מוס לניק היווני (ניק דנדולוס), ואורגן על ידי בני ביניון, אחד מראשי המאפייה בלאס וגאס ובעל הקזינו "פרסת הסוס" (Horseshoe). מוס ניצח במשחק והרוויח סכום הנאמד ב-2 עד 4 מיליון דולר. בסיום המשחק, מיוחס לניק היווני אחד מציטוטי הפוקר המפורסמים ביותר: "מר מוס, אני חייב לתת לך ללכת". מרתון הפוקר בין מוס לניק היווני נחשב כמשחק שנתן לביניון את ההשראה לייסד ב-1970 את אליפות העולם בפוקר. עם זאת, לאורך השנים עלו טענות נגד האותנטיות של מרתון הפוקר. ראשית, המשחק התפרסם לראשונה מפי מוס עצמו רק בשנת 1971 - שש שנים לאחר מותו של ניק היווני. בני ביניון נמנע מלענות על שאלות בעניין באומרו: "טוב, הזיכרון שלי לא מה שהיה פעם." התקשורת שסיקרה את משחק הפוקר באותן השנים - לא דיווחה כלל המשחק. סתירה נוספת היא שלטענת מוס המשחק נערך בשנת 1949 בקזינו הפרסה של ביניון, אולם הקזינו הוקם רק שנה וחצי לאחר מכן. קושי נוסף הוא שביניון איבד את רישיון ארגון ההימורים שלו בין השנים 1948 עד 1950, ולכן לא היה יכול לערוך את המשחק באופן חוקי. בשנת 2017 אתר PokerNews ראיין את ג'ק ביניון, בנו של בני ביניון, לרגל יום הולדתו ה-80. במהלכו, נשאל בניון הבן על קיום מרתון הפוקר - ומסר כי המשחק אכן התקיים אולם אי הבהירות נובעת מבלבול עם משחק מפורסם אחר שהתקיים באותן השנים. לדבריו, מרתון הפוקר בין מוס לניק היווני התקיים בקזינו "הפלמינגו" ולא היה פתוח לקהל הרחב. המשחק המפורסם השני שהתקיים כמה שנים לאחר מכן, בתחילת שנות ה-50 בקזינו הפרסה, היה משחק פתוח לציבור, וכלל מרתון פוקר מרובה משתתפים עם שחקנים רבים שבאו והלכו מסביב לשעון. באותו משחק השתתף גם מוס, אולם ניק היווני לא השתתף. לטענת ביניון, הבלבול נובע מכך שמוס השתתף בשני המשחקים, אולם מוס לעולם לא שיחק נגד ניק היווני בקזינו הפרסה. כשנשאל ביניון על ההשראה לייסוד אליפות העולם בפוקר - השיב כי ההשראה היא מטורניר הפוקר שנערך בקזינו הפרסה, ולא ממרתון הפוקר בין מוס לניק היווני. מוס זכה באירועים המרכזיים של אליפות העולם בפוקר בשנים 1970, 1971 ו-1974. מחזיק בשיא הזכיות לאירוע המרכזי ביחד עם סטו אונגר. באירוע המרכזי בשנת 1970 נבחר מוס על ידי יתר השחקנים וקיבל גביע מכסף בתור פרס. אחד הסיפורים על אותן בחירות, הוא שכל שמונת השחקנים הצביעו כל אחד עבור עצמו, בהצבעת המשך נשאלו השחקנים מי השחקן השני הטוב ביותר - ואז נבחר מוס. מוס שיחק בכל טורניר אירוע מרכזי של אליפות העולם בפוקר, החל משנת 1970 ועד שנת 1995. במהלך הקריירה זכה מוס ב-9 צמידי אליפות העולם, והוא ממוקם במקום החמישי בכל זמנים אחרי פיל הלמות (15 צמידים), ג'וני צ'אן, דויל ברונסון ופיל אייבי (10 צמידים). מוס הוביל את טבלת זוכי הצמידים עד שנת 2005, 10 שנים לאחר מותו, עד אשר זכה ג'וני צ'אן בצמיד העשירי שלו ושבר את השיא של מוס. במהלך הקריירה זכה מוס בסך של 834,422 דולר מטורניר הפוקר ששיחק בהם. מדיה וקבצים בנושא ג'וני מוס בוויקישיתוף ג'וני מוס, באתר The Hendon Mob ג'וני מוס, באתר אליפות העולם בפוקר "Hall of Fame Poker Classic (Dec 17, 1995)". www.conjelco.com "Johnny Moss The "Grand Old Man" Of Poker". Vicepost. May 21, 2009. Archived from the original on February 5, 2013. Retrieved November 6, 2010. "WSOP and WSOPE history". Betfair. Retrieved 2010-01-10. Fischer, Steve. "The Biggest Game Never Played" in Poker Pro Magazine" pages 36-43. December 2009. Martin Harris,‏ Poker & Pop Culture: Jack Binion Sorts Fact From Fiction Regarding Moss-Dandolos Match, באתר PokerNews,‏ 6 ביוני 2017 (באנגלית) World Series of Poker Earnings Archived 2009-08-09 at the Wayback Machine., worldseriesofpoker.com